De foreløbige exitpolls viser, at Dansk Folkeparti er over spærregrænsen. Det giver ro i maven hos den nordjyske kandidat Nana Thillemann Harring.

Dansk Folkeparti står til at tage 2,9 procent af stemmerne. Det viser en exitpoll. - Så kan vi ikke være andet end tilfredse, lyder det fra Nana Harring, der mener, at det er medierne, der har spået Dansk Folkeparti til at ende under spærregrænsen. - Men det holder ikke. Danskerne vil os gerne i Dansk Folkeparti, og det er så vigtigt, fastslår hun. Hun erkender dog, at der foreløbig er tale om en exitpoll, og man kan ikke være sikker på noget som helst, før den endelige resultat kommer. Således er der også langt igen i forhold til at kunne regne sig frem til, hvorvidt Nana Harring får en plads i Folketinget. Personlige ambitioner skubbet til side - Lige nu handler det om partiet, og så må man skubbe personlige ambitioner til side og fokusere på det, der er vigtigt. Og det er, at Danmark har et Dansk Folkeparti, der kæmper for de danske værdier, siger Nana Harring. Det er endnu også alt for tidligt at sige noget om, hvordan Dansk Folkeparti kommer til at kunne bruge sine stemmer.  Ligesom det tirsdag aften kort efter, valget er ringet af, er umuligt at gætte på nogle regeringskonstellationer. - Som det ser ud nu, så bliver det svært at tælle til 90, men forhåbentlig kan vi få så meget DF politik som muligt, siger Nana Harring.